Lupo-klassen

Lupo-klassen er en skibsklasse af fregatter bygget af Cantieri Navali Riuniti (CNR) for Marina Militare. Designet som fleksible krigsskibe med fokus på overfladekrigsførelse (ASUW), har været en relativ succes på eksportmarkedet, og er blevet solgt til Peru og Venezuela. En lettere modificeret version er benævnt Artigliere-klassen.

Design 
I starten af 1970'erne anså Marina Militare den største trussel mod landet som værende den øgede sovjetiske tilstedeværelse i Middelhavet, hvilket udgjorde en trussel både mod landets kystlinje og handelsflåde. Til at møde denne trussel startede Italien en større udbygning af flåden der blandt andet inkluderede Lupo-klassen (ASUW) og Maestrale-klassen (ASW).

CNR præsenterede et design for en 2.500 tons fregat der ville kunne sejle med høj fart og mange våben. Skibene var benyttede et CODOG-princip (Combined Diesel or Gas, dansk; kombineret diesel eller gasfremdrivning) til at opnå en topfart på 35 knob, hvilket ville gøre dem til et af de hurtigste krigsskibe på deres tid. Bevæbningen inkluderede 8 Otomat antiskibsmissiler, 8 SAM, adskillige kanonsystemer, tredobbelte torpedoaffyringssystemer og en antiubådshelikopter, var bevæbningen sort set som en tilsvarende destroyer på denne tid. For at spare plads blev Lupo-klassen højt automatiseret, hvilket gjorde skibene i stand til at fungere med en besætning på 200 mand, hvilket er 50 mand mindre end de tilsvarende fregatter af Leander-klassen.

Italien 
Marina Militare modtog fire Lupo-klasse fregatter mellem 1977 og 1980. Disse blev sendt til den persiske bugt, først som eskorte for tankskibe, og senere i de sidste stadier i Iran-Irak-krigen (1987-1988), og golfkrigen som en del af koalitionen i 1990-1991. Efter krigen blev klassen opdateret med blandt andet satellitkommunikation. Efter to årtier i tjenesten blev de fire fregatter solgt til Peru i starten af 2000'erne.

I 1996 indgik fire Lupo-fregatter, som var bygget til Irak i 1985-1987 (se længere nede) i Marina Militare som Artigliere-klassen. Disse skibe var bygget med en teleskophangar og blev ombygget til at fungere som patruljefartøjer og fik fjernet alt ASW-udstyr. Skibene bliver nu benyttet som eskorteskibe og i patruljetjeneste.

Peru 
Peru blev ganske tidligt involveret i Lupo-programmet, og bestilte fire skibe i 1973. De peruvianske skibe blev bygget med få ændringer såsom sensorpakke, Aspide SAM frem for Sea Sparrow og en fastbygget hangar frem for en teleskophangar. De første to skibe blev bygget af CNR på værftet i Riva Trigoso, Genoa og blev leveret i 1979.

De sidste to skibe blev bygget under fremstillingslicens i Peru af SIMA (Servicio Industrial de la Marina, Navy Industrial Service) i byen Callao, hvor skibene indgik i den peruvianske flåde i 1984 og i 1987. De fire oprindelige enheder i Peru blev fik forlænget deres landingsdæk således at der kunne lande en ASH-3D Sea King helikopter og tanke brændstof. Dog kunne helikopterne ikke være i skibenes hangarer.

I november 2004 blev to skibe i Lupo-klassen solgt fra Italien til Peru og yderligere to fulgte efter i august 2006.

Venezuela 
Venezuela bestilte seks fregatter af Lupo-klassen fra CNR i 1975 som en erstatning for ældre skibe. Disse skibe blev leveret til Venezuela mellem 1980-1982 og bortset fra nogle forskelle i det elektroniske udstyr var de meget lig de skibe der blev bygget til Peru. To af skibene ARV Mariscal Sucre (F21) og ARV Almirante Brión (F22) blev opgraderet ved det amerikanske skibsværft Ingalls Shipbuilding over en fireårig periode (1998–2002). Enkelte af modifikationerne er:

 Nyt kampinformationssystem
 Ny Elta EL/M-2238 Single Face STAR 3D luftvarslingsradar
 Ny Northrop Grumman 21 HS-7 Sonar
 Nyt Elisra NS-9003 ESM-system
 Nyt Elisra NS-9005 ECM-system
 Udskiftning af 2 GMT A230-20M dieselmotorer med to 2 MTU 20V 1163 dieselmotorer.

De andre skibe i venezuelansk tjeneste forventes at gennemgå en yderligere opgradering på et endnu ukendt tidspunkt.

Irak 
Irak bestilte fire fregatter af Lupo-klassen fra CNR i 1981 som en del af en ekspansion af flåden under Iran–Irak-krigen. Disse skibe, men en teleskophangar, blev færdiggjort mellem 1985-1987, men på grund af våbenembargoen mod de to krigsførende parter forblev de fire skibe interneret i Italien. I 1993 blev alle fire skibe beslaglagt af den italienske stat og ombygget til at fungere som patruljefartøjer i Marina Militare som Artigliere-klassen i 1996.

Galleri

Skibe i klassen

Referencer

Kilder 
 Jane's Fighting Ships 2008
 ACP113 (AD)

Eksterne links 

 Globalsecurity.org: Lupo-klassen 

Krigsskibe fra Italien
Fregatter